bluuebunny/crossref_metadata_2025 huggingface dataset:
Κατασκευή και έλεγχος της εγκυρότητας και αξιοπιστίας ενός εργαλείου για την αξιολόγηση των δεξιοτήτων και στρατηγικών χρήσης των ηλεκτρονικών λεξικών
Authors: Μαυρομματίδου Σταυρούλα
Published: September 2021

Στόχος της παρούσας έρευνας είναι η δημιουργία ενός έγκυρου και αξιόπιστου ηλεκτρονικού εργαλείου συλλογής δεδομένων για την αξιολόγηση των δεξιοτήτων αναφοράς που απαιτούνται για μια αποτελεσματική αναζήτηση σε ηλεκτρονικά λεξικά, του S.I.E.D.U. (Strategy Inventory for Electronic Dictionary Use). Επιπρόσθετη επιδίωξη αποτελεί ο έλεγχος της εγκυρότητας, αξιοπιστίας και δομικής συνοχής του, όπως και η επιστημονική διερεύνηση των στρατηγικών που εφαρμόζονται από τους χρήστες κατά την επιλογή και τη χρήση ενός λεξικού.Πρόκειται για ένα ηλεκτρονικό σχέδιο ερωτηματολογίου αυτοαναφοράς που απευθύνεται σε χρήστες ηλικίας 15 ετών και άνω. Συντάχθηκε στην Ελληνική και στηρίζεται στη δημιουργία μιας πενταβάθμιας κλίμακας Likert από το 1 ως το 5 ανάλογα με το αν οι απαντήσεις ανταποκρίνονται στις προτιμήσεις του δέκτη από πολύ μικρό (1) έως πολύ μεγάλο βαθμό (5). Προκειμένου να πραγματοποιηθεί η σύνταξή του, ακολουθήθηκε η δομή του S.I.D.U. της Gavriilidou (2013, 2014a) για τα έντυπα λεξικά και ελήφθησαν υπόψη απόψεις μελετητών και συμπεράσματα ερευνών για τα καινοτόμα χαρακτηριστικά και τις δυσκολίες που συνεπάγεται η χρήση ηλεκτρονικών λεξικών, τον τρόπο αναζήτησης των λημμάτων αλλά και τις δεξιότητες που απαιτούνται για μια επιτυχή λεξικογραφική αναζήτηση τόσο σε έντυπα όσο και ψηφιακά εργαλεία. Το ερωτηματολόγιο στις τρεις πρώτες εκδοχές (v01– v03) περιελάμβανε 74, 59 και 31 ερωτήματα αντίστοιχα, με την τελική του ψηφιακή μορφή (v04) να φτάνει στις 32 ερωτήσεις οι οποίες κατανέμονται στις εξής κατηγορίες:1) Εξοικείωση με είδη ηλεκτρονικών λεξικών και περιστάσεις χρήσης τους,2) Στρατηγικές λημματοποίησης και γνωριμία με τις λεξιλογικές συμβάσεις,3) Στρατηγικές πλοήγησης,4) Στρατηγικές αναζήτησης ενός όρου στα νέα ηλεκτρονικά περιβάλλοντα.Ο έλεγχος της εγκυρότητας (του περιεχομένου, της εννοιολογικής κατασκευής και της διακρίνουσας εγκυρότητας–content, construct and discriminatory validity) και της αξιοπιστίας του (αξιοπιστίας εσωτερικής συνοχής και ελέγχου-επανελέγχου–internal consistency, test-retest reliability) που πραγματοποιήθηκε χάρη στη συνδρομή ειδημόνων του χώρου της λεξικογραφίας, ειδικών ερευνητών και 1141 συμμετεχόντων (πρωτίστως μαθητών και φοιτητών από την Ελλάδα και το εξωτερικό, αλλά και πανεπιστημιακών καθηγητών, εκπαιδευτικών κτλ.) κατέδειξε ότι το S.I.E.D.U. αποτελεί ένα έγκυρο και αξιόπιστο εργαλείο συλλογής δεδομένων για τη μελέτη της χρήσης του ηλεκτρονικού λεξικού που μπορεί να αξιοποιηθεί για ερευνητικούς σκοπούς, αλλά και κατά τον σχεδιασμό προγραμμάτων παρέμβασης στις σχολικές τάξεις για την αύξηση της στρατηγικής χρήσης λεξικών.
Η σημασία της αμφοτερόπλευρης επινεφριδεκτομής σε πειραματικό μοντέλο σήψης
Authors: Δούλιας Τριαντάφυλλος
Published: September 2021

Σκοπός Τα αμφιλεγόμενα κλινικά ευρήματα της δράσης της χαμηλής δόσης υδροκορτιζόνης στο σηπτικό σοκ, μας οδήγησε στη διερεύνηση την επίδραση της χορήγησης υδροκορτιζόνης σε ένα ζωικό μοντέλο αρουραίων με αμφοτερόπλευρη αδρεναλεκτομή και σε κατάσταση θανατηφόρου σοκ. Υλικό και Μέθοδοι Μετά από προκαταρκτικά πειράματα προσδιορισμού της ενδοφλέβιας δόσης της υδροκορτιζόνης που η χορήγησης της στους αρουραίους με αμφοτερόπλευρη επινεφριδεκτομή θα επιφέρει επίπεδα κορτιζόλης ορού παρόμοια με τους αρουραίους sham, διεξήχθησαν πειράματα επιβίωσης σε 75 αρουραίους μετά από ενδοπεριτοναϊκή έκχυση Escherichia coli. Οι αρουραίοι υποβλήθηκαν σε θεραπεία με placebo, ertapenem, υδροκορτιζόνη και το συνδυασμό αυτών. Πραγματοποήθηκε θυσία των πειραματοζώων για τη μέτρηση του μεταγραφικού γονιδίου σε ολικό αίμα και στο ήπαρ, καθως και εκτιμήση της διέγερσης της κυτοκίνης των σπληνοκυττάρων και της υπερανάπτυξης του ιστού. Αποτελέσματα. Ο συνδυασμός των υδροκορτιζόνη και ertapenem ήταν ανώτερος από πλευράς επιβίωσης από οποιαδήποτε μονοθεραπεία. Τα σπληνοκύτταρα των προσβληθέντων πειραματοζώων εμφάνισαν μειωμένη παραγωγή του παράγοντα νέκρωσης του όγκου-άλφα (TNFa) κάτι που ανατράπηκε μετα τη θεραπεία με υδροκορτιζόνη. Η χορήγηση υδροκορτιζόνης οδήγησε σε αυξημένη έκφραση των TNF, ILR2 και HDAC4 και μειωμένη έκφραση του DNMT3A. Η παρουσία της E.coli στο νεφρό μειώθηκε μετά τη θεραπεία με υδροκορτιζόνη.ψΣυμπεράσματα Η χαμηλή δόση υδροκορτιζόνης ως συμπληρωματική στην αντιμικροβιακή θεραπεία σε ένα μοντέλο αρουραίου με σηπτικό σοκ μετά από αμφοτερόπλευρη επινεφριδεκτομή είναι απαραίτητη. Ο μηχανισμός δράσης της υδροκορτιζόνης σχετίζεται με την αντιστροφή της ανοσοκαταστολής της σήψης μέσω της αλληλεπίδρασης με τα HDACs- και DNMT3A.
Μελέτη και κλινική αξιολόγηση νέων μοριακών δεικτών μεθυλίωσης DNA στον καρκίνο
Authors: Μπαλγκουρανίδου Ιωάννα
Published: September 2021

Η μελέτη του “κρυφού” επιγενετικού κώδικα και ιδιαιτέρα της μεθυλίωσης του DNA, αποτελεί ένα πολλά υποσχόμενο ερευνητικό πεδίο, τόσο για τη μεταγραφική σίγαση ογκοκατασταλτικών γονιδίων όσο και για την ανακάλυψη νέων βιοδεικτών πρώιμης ανίχνευσης του καρκίνου και πρόγνωσης της κλινικής έκβασης της νόσου. Είναι πλέον αποδεκτό ότι η ανώμαλη μεθυλίωση είναι ένας από τους κύριους μηχανισμούς αδρανοποίησης των ογκοκατασταλτικών γονιδίων σε πολλά είδη καρκίνου. Σκοπός της παρούσας διδακτορικής διατριβής ήταν η ανίχνευση της υπερμεθυλίωσης τριών ογκοκατασταλτικών γονιδίων στο cfDNA ασθενών με μη μικροκυτταρικό καρκίνο του πνεύμονα, καρκίνο του στομάχου, καρκίνο του παχέος εντέρου και η εκτίμηση της πιθανής τους προγνωστικής αξίας. Συγκεκριμένα μελετήθηκαν τα γονίδια BRMS1, SOX17 και APC. Η επιλογή τους δεν ήταν τυχαία, το γονίδιο BRMS1 φυσιολογικά καταστέλλει την μετάσταση ενώ τα γονίδια SOX17 και APC ανήκουν σε ένα πολύ σημαντικό μονοπάτι της καρκινογένεσης, το μονοπάτι Wnt. Στον καρκίνο του πνεύμονα το γονίδιο BRMS1 ανιχνεύθηκε στο cfDNA ασθενών με πρώιμη αλλά και μεταστατική νόσο ενώ συνδέθηκε με μειωμένη ολική επιβίωση και στις δύο ομάδες των ασθενών. Το γονίδιο SOX17 συσχετίστηκε με κακή πρόγνωση στην ομάδα των μεταστατικών ασθενών. Στον καρκίνο του στομάχου, τα γονίδια SOX17 και APC ανιχνεύθηκαν στο cfDNA ασθενών με πρώιμη νόσο και αποτελούν δείκτες κακής πρόγνωσης. Στον καρκίνο του παχέος εντέρου, το γονίδιο SOX17 ανιχνεύθηκε στο cfDNA ασθενών με πρώιμη νόσο σε χαμηλότερα επίπεδα σε σχέση με τους μεταστατικούς ασθενείς, ενώ και σε αυτή την περίπτωση συνδέθηκε με μειωμένη ολική επιβίωση μόνο στους ασθενείς με μετάσταση. Η μεθυλίωση του γονιδίου APC αυξάνει προοδευτικά με την εξέλιξη της νόσου, στον καρκίνο του παχέος εντέρου και φαίνεται να αποτελεί δείκτη κακής πρόγνωσης τόσο στους ασθενείς με πρώιμη όσο και στους ασθενείς με μετάσταση.
Παράτυποι μετανάστες και κοινωνική ενσωμάτωση
Authors: Ευγενίου Μαρία
Published: September 2021

H Ελλάδα μετατράπηκε ταχύτατα από χώρα αποστολής σε χώρα υποδοχής μεταναστών. Αυτή η μετατροπή φαίνεται να μην της έδωσε το χρόνο να προετοιμαστεί θεσμικά και πρακτικά ώστε να διασφαλίσει την ύπαρξη διαδικασιών για τη διαχείριση των μεταναστευτικών εισροών, παράτυπων στην πλειονότητα τους. Η απουσία των θεσμικών λειτουργιών και της αποτελεσματικότητας τους δεν εμπόδισε τους παράτυπους μετανάστες να αναπτύσσουν ιδιότυπες διαδικασίες ενσωμάτωσης στις τοπικές κοινωνίες, μετά την ολοκλήρωση της πρωταρχικής τους ανάγκης που είναι η αναζήτηση εργασίας. Τα κέντρα υποδοχής μεταναστών, ως τμήμα της κρατικής πολιτικής αναδεικνύονται κυρίως ως χώροι εγκλεισμού και ανάσχεσης των μεταναστευτικών εισροών, χωρίς να διαφαίνεται η συμβολή τους στην ενσωμάτωση των μεταναστών στην ελληνική κοινωνία, μετά την έξοδό τους.
Αξιολόγηση υλικού βάσης πυριτικού ασβεστίου, ως επικαλυπτικού υλικού του πολφού
Authors: Τζιαφά Χριστίνα
Published: September 2021

Σκοπός της παρούσας έρευνας ήταν η συγκριτική αξιολόγηση των πολφικών αντιδράσεων και του δυναμικού οδοντινογενετικής βιοενεργότητος του νέου υλικού βάσης πυριτικού ασβεστίου Biodentine μετά την εφαρμογή του στις ακόλουθες 2 θέσεις συντηρητικής αντιμετώπισης του πολφού σε δόντια μικροχοίρων: • Σε μεγάλου βάθους κοιλότητες οδοντίνης σε σύγκριση με το υλικό βάσης υδροξειδίου ασβεστίου dycal που χρησιμοποιήθηκε ως υλικό μάρτυρας • Σε άμεση επαφή με πολφικές αποκαλύψεις σε σύγκριση με τα υλικό βάσης πυριτικού ασβεστίου white ΜΤΑ Angelus που χρησιμοποιήθηκε ως υλικό μάρτυρας. Οι πολφικές αντιδράσεις αξιολογήθηκαν μετά προετοιμασία και ιστολογική-ιστομετρική μελέτη των δειγμάτων σε χρόνους ελέγχου 3 και 8 εβδομάδων. Η ιστολογική μελέτη και η στατιστική επεξεργασία των αποτελεσμάτων έδειξε τα ακόλουθα: 1. Υπό τις παρούσες ερευνητικές συνθήκες τριτογενής οδοντίνη σχηματίζεται μετά την εφαρμογή του πειραματικού υλικού στις μεγάλου βάθους κοιλότητες οδοντίνης με ή χωρίς την τοποθέτηση του dycal ως υλικού βάσης. Στην ομάδα των δειγμάτων του πειραματικού υλικού βρέθηκε σε ορισμένα δείγματα εναπόθεση ενδιάμεσου στρώματος οστεοοδοντίνης. 2. Το πάχος της ζώνης της τριτογενούς οδοντίνης κάτω από τις μεγάλου βάθους κοιλότητες ήταν για την πειραματική ομάδα των δειγμάτων στατιστικά μεγαλύτερο (p < 0.01). 3. H εφαρμογή και των δύο υλικών βάσης πυριτικού ασβεστίου σε άμεση επαφή με πολφικές αποκαλύψεις οδήγησε σε πολφική επανόρθωση με πλήρη γέφυρα σκληρού ιστού. 4. Το πάχος της ζώνης επανορθωτικής οδοντίνης κάτω από την άμεση κάλυψη του αποκαλυμμένου πολφού ήταν για την πειραματική ομάδα των δειγμάτων του πειραματικού υλικού στατιστικά μεγαλύτερο (p<0.05).
MicroRNAs στον καρκίνο της γλώσσας από πλακώδες επιθήλιο
Authors: Παρασκευόπουλος Κωνσταντίνος
Published: September 2021

Τα microRNAs (miRNAs) είναι μια ομάδα μορίων RNA, αποτελούμενα από18-24 νουκλεοτίδια και τα οποία δεν φέρουν πληροφορίες γιαπρωτεϊνοσύνθεση, αλλά ρυθμίζουν την έκφραση γονιδίων σε μεταμεταγραφικόεπίπεδο. Ρυθμίζουν τη μετάφραση με σύνδεση των βάσεων, ηοποία δεν είναι τέλεια. Εμπλέκονται στη ρύθμιση κυτταρικών λειτουργιώνόπως ο κυτταρικός κύκλος, η διαφοροποίηση και η απόπτωση οδηγώντας σεκακοήθεις βλάβες, όπως ο καρκίνος της γλώσσας από πλακώδες επιθήλιο.Η μεταβολή στην έκφραση των miRNAs έχει συνδεθεί με τη διηθητικότητατων όγκων και την ικανότητά τους για μετάσταση.Σκοπός αυτής της μελέτης ήταν να ελέγξουμε τη διαφορετική έκφραση τωνmiRNAs στον καρκίνο της γλώσσας με σκοπό να εξεταστεί η πιθανότητα ναχρησιμοποιηθεί αυτή διαγνωστικά.Συγκεντρώσαμε ιστούς από καρκίνο γλώσσας και από παρακείμενοφυσιολογικό γλωσσικό ιστό σε 12 ασθενείς. Χρησιμοποιήσαμε miRNA realtimePCR array για να διαπιστώσουμε το miRNA προφίλ στον καρκίνο τηςγλώσσας από πλακώδες επιθήλιο.Διαπιστώθηκε διαταραχή στην έκφραση κάποιων miRNAs, που θαμπορούσε να επηρεάσει την πρόγνωση των ασθενών. Τα miR-196a, miR142,miR-96 και miR-21 ήταν αυτά με την μεγαλύτερη αύξηση στην έκφρασήτους, ενώ η έκφραση των miR-133, miR-206 και miR-1 υπήρξε σημαντικά μειωμένη. Τα γονίδια στόχος των παραπάνω μορίων ελέγχουνσηματοδοτικά μονοπάτια, τα οποία ρυθμίζουν την κυτταρική επιβίωση,πολλαπλασιασμό, διαφοροποίηση, διήθηση, απόπτωση και μεταβολισμό.Είναι επομένως πολύ σημαντικό να γίνουν περαιτέρω έρευνες σχετικά με τορόλο τους στην καρκινογένεση και την θεραπεία του καρκίνου της γλώσσας.
Τα «γουλιασμένα» της Καλύμνου
Authors: Τυρίκος-Εργάς Γεώργιος
Published: September 2021

H διατριβή προσπαθεί να προσεγγίσει συλλογικές αναπαραστάσεις και κοινωνικές στρατηγικές στο νησί της Καλύμνου μέσα από τα «γουλιασμένα», ιστορίες με έντονα μεταφυσικό χαρακτήρα οι οποίες βρίσκονται στο επίκεντρο της προφορικότητας της κοινότητας. Τα «γουλιασμένα» αφήνουν να αναδυθεί μια ιδιαίτερη συγκρουσιακή συνθήκη μεταξύ των κοινωνικών τάξεων στην Κάλυμνο που καθορίζεται από την προσπάθεια των οικονομικά και κοινωνικά ισχυρών να υπερασπίσουν και να εδραιώσουν την υπέρτερη θέση τους μέσα από την κυρίαρχη αφήγηση που προβάλλουν και των υπάλληλων ομάδων να αντιπροτείνουν μια αναπαράσταση του κόσμου όπου ο καταπιεζόμενος μπορεί να προβάλλει πολλές και ενδιαφέρουσες μορφές αντίστασης ενάντια στην εξουσία των ολίγων.
Η συμβολή του Infliximab (anti-TNFa) ως αντιουλωτικού παράγοντα στην επέμβαση του γλαυκώματος
Authors: Νικήτα Ελένη
Published: September 2021

Η διηθητική επέμβαση του γλαυκώματος προκαλεί τραύμα στους οφθαλμικούς ιστούς, το οποίο προκαλεί την εκκίνηση μιας σειράς από πολύπλοκες, αλλά ακριβείς διαδικασίες, οι οποίες οδηγούν στην επούλωση του τραύματος. Ο παράγοντας νέκρωσης όγκου-Α ( anti- TNF-a), παίζει ζωτικό ρόλο κατά τη διάρκεια αυτών των διεργασιών, αφού συμμετέχει στην πήξη, φλεγμονή και απόπτωση. Το Infliximab είναι ένα χιμαιρικό, μονοκλωνικό αντίσωμα, το οποίο συνδέεται και με τις δύο μορφές του TNF-a, διαμεμβρανική και υδατοδιαλυτή. Η υπόθεση αυτής της εργασίας ήταν ότι η διεγχειρητική χρήση του Infliximab ,κατά την διηθητική επέμβαση του γλαυκώματος, θα οδηγούσε στη μείωση της μετεγχειρητικής φλεγμονής και της ίνωσης , συνέπεια την παράταση επιβίωσης της διηθητικής αμπούλας. Τα αποτελέσματά μας έχουν δείξει ότι οι τραμπεκουλεκτομές στην ομάδα ινφλιξιμάμπης απέτυχαν πιο γρήγορα και εμφάνισαν περισσότερες ουλές σε σχέση με τις ομάδες ελέγχου και MMC. Η αγγειοβρίθεια, ωστόσο, ήταν λιγότερο σημαντική στην ομάδα ινφλιξιμάμπης σε σχέση με την ομάδα ελέγχου. Αυτό το αποτέλεσμα υποδηλώνει ότι οι δόσεις ινφλιξιμάμπης που χρησιμοποιήθηκαν στην παρούσα πιλοτική μελέτη οδήγησαν σε συγκέντρωση TNF-a στον υποεπιπεφυκότα, η οποία πιθανώς έδρασε ως διεγέρτης για τους ινοβλάστες, αλλά όχι για αγγειογένεση. Προκειμένου να αναπαραχθεί η τρέχουσα χρυσή πρότυπη τεχνική εφαρμογής MMC, η ινφλιξιμάμπη χορηγήθηκε κάτω από τον επιπεφυκότα, μέσω εμποτισμένων σπόγγων, σε μια προκαθορισμένη περιοχή διήθησης και για συγκεκριμένο χρονικό διάστημα και στη συνέχεια εκπλύθηκε με φυσιολογικό ορό. Δεν είναι γνωστό κατά πόσον οι ίδιες συγκεντρώσεις ινφλιξιμάμπης θα είχαν παράγει διαφορετικές κλινικές εκβάσεις, εάν δεν είχε εκπλυθεί ή αν είχε χορηγηθεί μέσω έγχυσης στον υποεπιπεφυκότα στην αρχή της χειρουργικής επέμβασης. Τα δεδομένα μας έδειξαν επίσης στατιστικά σημαντική μείωση της κυτταρικής πυκνότητας στην ομάδα MMC σε σχέση με τις άλλες ομάδες. Αυτό συνάδει με πολλαπλές μελέτες που καταδεικνύουν ότι η MMC προκαλεί ευρέως διαδεδομένο κυτταρικό θάνατο και απόπτωση. Δεν διαπιστώθηκαν διαφορές στην κυτταρική πυκνότητα και στη δημιουργία ουλών μεταξύ των διαφόρων συγκεντρώσεων ινφλιξιμάμπης. Αυτό θα μπορούσε να υποδηλώσει ότι για τοπική χορήγηση ινφλιξιμάμπης θα απαιτούνταν μεγαλύτερες αποκλίσεις συγκεντρώσεων για να παραχθεί κλινικά διαφορετικό αποτέλεσμα. Συμπερασματικά, τα αποτελέσματά μας υποδεικνύουν ότι η ινφλιξιμάμπη, όταν χορηγείται στον υποεπιπεφυκότα, κατά τη διάρκεια πειραματικής χειρουργικής επέμβασης διήθησης γλαυκώματος, σε συγκεντρώσεις που κυμαίνονται από 10-50 mg/ml, επιταχύνει τη δημιουργία ουλών και την αποτυχία των φυσαλίδων. Ο ιδανικός αντι-ινωτικός παράγοντας, ο οποίος θα διαμορφώνει την επούλωση τραυμάτων, ελαχιστοποιώντας παράλληλα τις παρενέργειες, δεν έχει ακόμη καθοριστεί.
Ανάπτυξη στρατηγικών σύνθεσης, χημική δραστικότητα και χαρακτηρισμός μεταλλικών πλειάδων και μεταλλο ‒ οργανικών κατασκευών
Authors: Κατσένης Αθανάσιος
Published: September 2021

Στα πλαίσια της διατριβής συντέθηκαν νέες μεταλλικές πλειάδες με ενδιαφέρουσεςμαγνητικές ιδιότητες οι οποίες μπορούν δυνητικά να χρησιμοποιηθούν ως κόμβοιδομικοίλίθοι για τη σύνθεση πολυμερών συμπλόκων / μεταλλο‒οργανικώνκατασκευών (MOFs). Με βάση αυτή τη συνθετική στρατηγική συνθέσαμε εννέαμεταλλικές πλειάδες, πέντε από τις οποίες δύνανται να δράσουν ως κόμβοι για τησύνθεση MOFs, δύο πολυμερή ένταξης τα οποία βασίζονται σε μαγνήτες μοναδικούμορίου και ένα μονοδιάστατο πολυμερές το οποίο εμφανίζει ιδιότητες μαγνήτημοναδικής αλυσίδας. Στην προσπάθειά μας αυτή απομονώσαμε, επίσης, και τημεγαλύτερη πλειάδα του Mn(II) η οποία αποτελείται από 42 μεταλλικά κέντρα. Οιπλειάδες και οι MOFs χαρακτηρίσθηκαν με κρυσταλλογραφία ακτίνων Χ ενώπαράλληλα μελετήθηκαν οι μαγνητικές τους ιδιότητες και αναλύθηκαν οι τοπολογίεςτων MOFs.Στην προσπάθειά μας να αναπτύξουμε νέες, χαμηλότερου κόστους και πιο φιλικές προςτο περιβάλλον, συνθετικές στρατηγικές για τη σύνθεση MOFs ή/και μεταλλικώνπλειάδων στραφήκαμε σε ένα καινούργιο πεδίο το οποίο ονομάζεται μηχανική χημεία.Με βάση τις αρχές της μηχανικής χημείας καταφέραμε να συνθέσουμε δύο νέαμονοπυρηνικά σύμπλοκα, τρεις νέες μεταλλικές πλειάδες και τρία νέα πολυμερήένταξης του Zn(II).Επιπροσθέτως, συνθέσαμε τρεις γνωστές MOFs με την εφαρμογή μίας πρωτότυπης"πράσινης" συνθετικής μεθόδου η οποία ονομάζεται "επιταχυνόμενη ωρίμανση" κατάτην οποία δεν χρησιμοποιούνται οργανικοί διαλύτες και ταυτόχρονα επιτυγχάνονταιπολύ μεγάλες αποδόσεις με μικρό ενεργειακό κόστος.Τέλος, προσπαθώντας να απλοποιήσουμε τη σύνθεση μίας από τις λίγες εμπορικάδιαθέσιμες MOFs (ZIF-8, Basolite Z1200®), ανακαλύψαμε μία νέα μετασταθή φάση.Η φάση αυτή είναι μία τρισδιάστατη MOF η οποία υιοθετεί μία νέα τοπολογία την οποία ονομάσαμε κατσενίτη (τριψήφιος κωδικός: kat).
Reactions to the persecution of the Jews of Τhessaloniki, 1942-1943
Authors: Σαλτιέλ Λεόν
Published: September 2021

Η διατριβή έχει ως θέμα τις αντιδράσεις της κοινωνίας της Θεσσαλονίκης στους διωγμούς των Εβραίων της πόλης κατά τη διάρκεια της Γερμανικής Κατοχής. Μέσα σε λίγους μήνες του 1943, η συντριπτική πλειοψηφία των μελών της ιστορικής εβραϊκής κοινότητας της Θεσσαλονίκης μεταφέρθηκε από τα σπίτια της μέσα σε βαγόνια ζώων για να εξοντωθεί στα ναζιστικά στρατόπεδα θανάτου. Το γεγονός αυτό δεν ήταν ένα περιθωριακό συμβάν στην ιστορία της Θεσσαλονίκης κατά τη διάρκεια του Δευτέρου Παγκοσμίου Πολέμου. Τουναντίον, οι Εβραίοι συνιστούσαν ένα μεγάλο ποσοστό του πληθυσμού της πόλης, με μακρά παρουσία, οι οποίοι συνεισέφεραν ποικίλως στην κοινωνική, οικονομική, πολιτική και πολιτιστική ζωή. Επιπλέον, οι περισσότεροι διαμένανε σε κεντρικές συνοικίες της πόλης, πλάι στους Χριστιανούς συμπολίτες τους. Τα δεινά τους ήταν δε ορατά και γνωστά σε όλους τους κατοίκους της πόλης και ακόμα πιο μακριά.Σκοπός της έρευνας είναι να επανεξετάσει πτυχές των τραγικών αυτών γεγονότων στο τοπικό επίπεδο, να ρίξει νέο φως και να εμπλουτίσει τις υπάρχουσες γνώσεις με νέο υλικό και στοιχεία. Η περίοδος που εξετάζεται ξεκινάει τον Ιούλιο 1942 (πρώτα μαζικά αντιεβραϊκά μέτρα στην πόλη) και καταλήγει τον Αύγουστο 1943 (αναχώρηση τελευταίου τρένου προς το Άουσβιτς-Μπιρκενάου). Εκτός από την ενδελεχή ανάγνωση όλης της σχετικής βιβλιογραφίας, ελληνικής και ξένης, η μελέτη έχει εξετάσει αρχειακό υλικό στην Ελλάδα και το εξωτερικό, παρουσιάζοντας αρκετά στοιχεία πάνω σε αυτό το θέμα, κάποια δε για πρώτη φόρα. Τέλος, η έρευνα συμπεριλαμβάνει βιβλιογραφία που αναφέρεται σε παρόμοια γεγονότα σε άλλες χώρες της κατεχόμενης Ευρώπης, ώστε να μπορέσει να δώσει εύρος και προοπτική στην ανάλυση και να διερευνήσει αν η αντιεβραϊκή πολιτική των Ναζί στη Θεσσαλονίκη εφαρμόστηκε παρόμοια ή διαφοροποιούνταν σε σχέση με άλλες κατεχόμενες χώρες.Σε πέντε βασικά κεφάλαια, μελετώνται με λεπτομέρεια τις αντιδράσεις των περισσότερων φορέων της Θεσσαλονίκης σχετικά με το Ολοκαύτωμα των Εβραίων της πόλης, συμπεριλαμβάνοντας την Εκκλησία, το πανεπιστήμιο, το Δήμο και τα επαγγελματικά σωματεία. Αναλύονται οι πράξεις αυτών των φορέων που λαμβάνανε χώρα παράλληλα με τα αντιεβραϊκά μέτρα των Ναζί. Το επίκεντρο της έρευνας είναι οι επικεφαλείς αυτών των φορέων—συχνά άτομα με κυρός, κοινωνική επιφάνεια και σημαντικές επαφές και πρόσβαση—καθώς και η χρησιμοποίηση των υπαρχόντων τότε γραφειοκρατικών μηχανισμών της κρατικής διοίκησης και των φορέων της πόλης για την εφαρμογή των αντιεβραϊκών μέτρων των Ναζί.
Επίδραση της επιμήκους γαστρεκτομής (SLG) στο διατροφικό προφίλ και τη θρέψη του ασθενούς
Authors: Κατσογριδάκη Γεωργία
Published: September 2021

Η Λαπαροσκοπική Επιμήκης Γαστρεκτομή (Λ.Ε.Γ) είναι ένας τύπος βαριατρικής επέμβασης η οποία έχει περιλαμβάνει μία επιμήκη εκτομή του θόλου, του άντρου και του σώματος του στομάχου, ενώ διατηρείται ο πυλωρός. Έτσι, σχηματίζεται ένας σωλήνας κατά μήκος του ελάσσονος τόξου με χωρητικότητα περίπου 100ml. Πέραν από τη περιοριστική της δράση, η Λ.Ε.Γ τροποποιεί την γαστρεντερική κινητικότητα, η οποία μπορεί να πυροδοτεί μηχανισμούς που αυξάνουν τον κορεσμό. Οι ανωτέρω αλλαγές στην ανατομία και τη φυσιολογία του γαστρεντερικού θα μπορούσαν να επηρεάσουν την απορρόφηση των μικροθρεπτικών συστατικών. Συνεπώς οι ασθενείς έπειτα από Λ.Ε.Γ θα μπορούσαν να εμφανίσουν διατροφικές ελλείψεις. Σύμφωνα με τις τελευταίες διεθνείς κατευθυντήριες οδηγίες, η στενή μεταβολική και διατροφική παρακολούθηση είναι άκρως σημαντική μετά τη Λ.Ε.Γ και εφόρου ζωής. Η διατροφική παρακολούθηση θεωρείται σημαντική όσον αφορά τη μετεγχειρητική περίοδο, διότι έτσι αυξάνεται η δέσμευση του ασθενούς σε ένα υγιεινό πρότυπο διατροφής και λήψης συμπληρωμάτων διατροφής, γεγονός που προλαμβάνει διατροφικές ελλείψεις, μειώνοντας το ρίσκο επαναπρόσληψης βάρους, συνεισφέροντας έτσι σε μία καλή ποιότητα ζωής . Ωστόσο, η διεθνής βιβλιογραφία περιλαμβάνει λίγες μελέτες σχετικά με μακροπρόθεσμη διατροφική παρακολούθηση. Επιπροσθέτως, η μείωση στην ενεργειακή πρόσληψη, σχετίζεται με μείωση της προσλαμβανόμενης μερίδας φαγητού και όχι από αλλαγή στις διατροφικές προτιμήσεις. Δεν έχει διευκρινιστεί επίσης αν οι βαριατρικές επεμβάσεις εν γένει επηρεάζουν διαταραγμένα διατροφικά πρότυπα λήψης τροφής, μακροπρόθεσμα. Κατά συνέπεια η διερεύνηση της διατροφικής συμπεριφοράς είναι απαραίτητη .Στόχοι της παρούσας μελέτης, ήταν να εκτιμηθεί η επίδραση της Λ.Ε.Γ στο διατροφικό προφίλ, στη σύσταση σώματος και στη διαμόρφωση των διατροφικών προτύπων μετεγχειρητικά.
Μεταβολές της ποιότητας ζωής κατόπιν παρέμβασης διακοπής καπνίσματος σε νοσηλευόμενους ασθενείς με αναπνευστικά προβλήματα
Authors: Πολίτης Αλέξιος
Published: September 2021

Η διακοπή του καπνίσματος είναι το σημαντικότερο στοιχείο στη θεραπευτική αντιμετώπιση των χρόνιων αναπνευστικών παθήσεων. Ο συνδυασμός της φαρμακοθεραπείας με τη συμβουλευτική υποστήριξη αυξάνει τα ποσοστά επιτυχίας της διακοπής του καπνίσματος. Επιπρόσθετα, οι νοσηλευόμενοι καπνιστές ασθενείς έχουν αυξημένα κίνητρα να διακόψουν. Σκοπός της μελέτης είναι να διερευνηθεί η αποτελεσματικότητα της διακοπής του καπνίσματος, με χορήγηση βαρενικλίνης σε συνδυασμό με αυξημένη συμβουλευτική υποστήριξη σε καπνιστές οι οποίοι νοσηλεύονται λόγω ενός εκ των τριών συχνότερων, μη κακοηθών, αιτιών νοσηλείας σε πνευμονολογικές κλινικές, δηλαδή λόγω (α) παρόξυνσης χρόνιας αποφρακτικής πνευμονοπάθειας (ΧΑΠ), ή (β) κρίσης βρογχικού άσθματος, ή (γ) πνευμονίας της κοινότητας. Η μέθοδος η οποία χρησιμοποιήθηκε είναι προοπτική, ανοικτή, με βάση τις προτιμήσεις, παράλληλων ομάδων και χρονικής διάρκειας 52 εβδομάδων. Οι ασθενείς επέλεξαν την εξωτερική παρέμβαση διακοπής του καπνίσματος με βάση την προσωπική τους προτίμηση: είτε ένα πρότυπο σχήμα βαρενικλίνης σε συνδυασμό με αυξημένη συμβουλευτική υποστήριξη μετά το εξιτήριο (ομάδα Α) ή μία και μοναδική επί κλίνης συνεδρία κατά τη διάρκεια της νοσηλείας (ομάδα Β). Οι τηλεφωνικές κλήσεις οι οποίες ακολούθησαν στα πλαίσια της μετά εξιτηρίου παρακολούθησης προγραμματίστηκαν και πραγματοποιήθηκαν στις εβδομάδες 1, 2 και 4 και στους μήνες 3, 6 και 9. Η τελική επίσκεψη στο νοσοκομείο πραγματοποιήθηκε την εβδομάδα 52. Το πρωτεύον ερευνητικό ερώτημα ήταν το ποσοστό επιτυχίας που ορίζεται ως το ποσοστό επί της % της αποχής από το κάπνισμα την 52η εβδομάδα και τα δευτερεύοντα ερευνητικά ερωτήματα ήταν (α) οι αλλαγές στην ποιότητα της ζωής (QoL) οι οποίες καταδεικνύονται από τις βαθμολογίες στο ερωτηματολόγιο Short Form 36 (SF36) και (β) οι προγνωστικοί παράγοντες της αποχής από το κάπνισμα, οι οποίοι ερευνήθηκαν με τη μέθοδο της πολλαπλής δυαδικής λογιστικής παλινδρόμησης. Στη μελέτη εντάχθηκαν n=101 ασθενείς, n1=44 (43,6%) στην ομάδα Α και n2=57 (56,4%) στην ομάδα Β. Τα ποσοστά αποχής ήταν 54,5% και 15,8% στη 12η εβδομάδα και 52,3% και 14,0% στην 52η εβδομάδα αντίστοιχα για τις ομάδες Α και Β. Τα αποτελέσματα για το SF36 ήταν στατιστικώς σημαντικά αυξημένα και στις δύο ομάδες. Οι προγνωστικοί παράγοντες της αποχής από το κάπνισμα ήταν, η χορήγηση βαρενικλίνης σε συνδυασμό με αυξημένη συμβουλευτική υποστήριξη (αναλογία πιθανότητας (OR) 7.29; ρ = 0.001), η ηλικία (OR 1.07; ρ = 0.042) το Fagerstrom σκορ (OR 0.37; p = 0.001) και οι τομείς ζωτικότητα (OR 1.12; p = 0.003) και κοινωνικός ρόλος (OR 0.95; p = 0.041). του ερωτηματολογίου SF36. Η βαρενικλίνη σε συνδυασμό με την αυξημένη συμβουλευτική υποστήριξη οδήγησε σε υψηλά ποσοστά διακοπής του καπνίσματος σε νοσηλευόμενους ασθενείς με παρόξυνση της ΧΑΠ, κρίση βρογχικού άσθματος, ή πνευμονία της κοινότητας και βελτίωσε τη σχετιζόμενη με την υγεία ποιότητα ζωής.
Ποιοτική διερεύνηση της εμπειρίας φοιτητών μουσικής σε ομάδα μουσικοθεραπείας
Authors: Αδαμοπούλου Χριστιάνα
Published: September 2021

Η παρούσα διατριβή επιχειρεί να εξετάσει την εμπειρία της συμμετοχής φοιτητών μουσικής σε βραχεία, κλειστή ομάδα μουσικοθεραπείας. Για τη διαδικασία παραγωγής των δεδομένων, η ερευνήτρια συντόνισε δέκα συνεδρίες για τρεις μήνες στις οποίες συμμετείχαν έξι άτομα. Κατά την εξέλιξη της έρευνας σχηματοποιήθηκαν τρία επιμέρους ερευνητικά ερωτήματα: Το πρώτο αφορούσε τη διερεύνηση της συνολικής εμπειρίας των φοιτητών στην ομάδα μουσικοθεραπείας. Το δεύτερο ερώτημα επικεντρώθηκε στον τρόπο με τον οποίο οι συμμετέχοντες βίωσαν και νοηματοδότησαν το ρόλο της μουσικής στην ομάδα και το τρίτο εστίασε στη διερεύνηση της εμπειρίας τους έτσι όπως αυτή αναδύθηκε στους ελεύθερους ομαδικούς αυτοσχεδιασμούς. Όσον αφορά τη διερεύνηση των πρώτων δύο ερωτημάτων, επιλέχθηκε η διεξαγωγή από την ερευνήτρια ατομικών ημι-δομημένων συνεντεύξεων στα μέλη της ομάδας μετά την ολοκλήρωσή της. Η επεξεργασία και ανάλυση των δεδομένων των συνεντεύξεων πραγματοποιήθηκε με τη μέθοδο της ερμηνευτικής φαινομενολογικής ανάλυσης (Smith, 2009). Τα αποτελέσματα της ανάλυσης των συνεντεύξεων που παραχώρησαν οι συμμετέχοντες περιλαμβάνουν επτά υπερ-θέματα και δεκαέξι υπο-θέματα. Οι συμμετέχοντες αναφέρθηκαν μεταξύ άλλων: στην εμπειρία χαλάρωσης μετά από τις συνεδρίες, στο ρόλο του θεραπευτικού πλαισίου ως σταθερού σημείου αναφοράς, στη θεραπευτική και μουσική σχέση ως παράγοντα εγγύτητας και υποστήριξης στην ομάδα, στη ενδοπροσωπική και διαπροσωπική μάθηση, στην εμπειρία του μουσικού αυτοσχεδιασμού ως πρόκλησης αλλά και αποδέσμευσης από τους περιορισμούς της ερμηνείας και στον ρόλο της κίνησης, της φωνής και των ρυθμικών κρουστών ως ενδιάμεσων για την επανασύνδεση των συμμετεχόντων με την αυθεντική μουσική εκφραστικότητα. Το τρίτο ερώτημα αποσκοπούσε σε μία πιο ενδελεχή κατανόηση της εμπειρίας των συμμετεχόντων μέσα από την διερεύνηση της μουσικής της ομάδας εστιάζοντας παράλληλα στην παρατήρηση των διαπροσωπικών δυναμικών ανάμεσα στα μέλη. Με αφετηρία μία φαινομενολογική μουσικολογική προσέγγιση (Ferrara, 1984), που προσαρμόστηκε για τις ανάγκες της έρευνας, πραγματοποιήθηκε η ανάλυση των ελεύθερων αυτοσχεδιασμών. Τα αποτελέσματα ανέδειξαν κάποιες ακόμη διαστάσεις της εμπειρίας εμπλουτίζοντας τα ευρήματα της ανάλυσης των συνεντεύξεων, όπως την ανάγκη για δημιουργικότητα και διαφοροποίηση στη μουσική. Ο ρυθμός φάνηκε να επιτελεί διαφορετικής φύσεως λειτουργίες σε κάθε φάση της ζωής της ομάδας. Η σύνθεση των αποτελεσμάτων της ερευνητικής διαδικασίας έδειξε ότι η ομαδική συνθήκη και η μουσική βιώνονταν από τους φοιτητές ως δυνάμεις συνοχής και ότι στους ελεύθερους αυτοσχεδιασμούς αναδύθηκαν με εξέχοντα τρόπο οι πειραματισμοί των μελών με την αυθεντική μουσική έκφραση, την εγγύτητα, την ατομικότητα, το μοίρασμα και τη διαφοροποίηση. Ο ελεύθερος αυτοσχεδιασμός φάνηκε να λειτουργεί ως γόνιμο έδαφος για την ανάδυση και την εμπερίεξη των παραπάνω ζητημάτων, συμβάλλοντας στην ανάπτυξη της συνεκτικότητας της ομάδας και την επεξεργασία κρίσιμων διεργασιών για την αναπτυξιακή περίοδο που διανύουν οι φοιτητές.
Εκτίμηση των υπηρεσιών υγείας κατά την περίοδο της λοχείας
Authors: Παναγοπούλου Βασιλική
Published: September 2021

Η περίοδος της λοχείας είναι η περίοδος που ξεκινάει αμέσως μετά τη γέννηση του νεογνού και έχει διάρκεια 40 ημερών. Κατά τη διάρκεια αυτής της σημαντικής περιόδου η λεχωίδα αναρρώνει από τις αλλαγές που υπέστη το σώμα της κατά τη διάρκεια της εγκυμοσύνης και του τοκετού και αναλαμβάνει το νέο της ρόλο, της μητέρας. Σκοπός της παρούσας έρευνας είναι να εκτιμήσει τις υπηρεσίες υγείας κατά τη διάρκεια της λοχείας. Οι έρευνες που εξετάζουν την περίοδο της λοχείας είναι πολύ λιγότερες από τις αντίστοιχες που εξετάζουν τις περιόδους της εγκυμοσύνης και του τοκετού. Η παρούσα μελέτη ξεκινάει με μία εκτενή συστηματική ανασκόπηση της βιβλιογραφίας χρησιμοποιώντας τη μεθοδολογία PRISMA για τον προσδιορισμό των γνώσεων ως αναφορά στις βέλτιστες πρακτικές για την παροχή μαιευτικής φροντίδας σε γυναίκες μετά τον τοκετό.Στην παρούσα έρευνα συμμετείχαν 300 λεχωίδες οι οποίες γέννησαν σε ένα ελληνικό επαρχιακό δημόσιο νοσοκομείο από τον Ιανουάριο του 2015 έως τον Ιούλιο του 2017, συμπληρώνοντας ερωτηματολόγια 40 ημέρες μετά τον τοκετό τους. Οι ερωτήσεις που απάντησαν οι μητέρες εξέταζαν την ικανοποίησή τους από τη φροντίδα που έλαβαν στη λοχεία, την επιλόχειο κατάθλιψη, δημογραφικά και κλινικά χαρακτηριστικά. Εκ παραλλήλου πραγματοποιήθηκαν ημιδομημένες συνεντεύξεις σε 24 λεχωίδες, 12 εκ των οποίων έλαβαν τη συνήθη φροντίδα στο νοσοκομείο και 12 εκ των οποίων δέχτηκαν επιπλέον κατ’ οίκον επισκέψεις στη διάρκεια της λοχείας. Βρέθηκε ότι οι γυναίκες που είχαν επιπλοκές κατά τη διάρκεια της εγκυμοσύνης και του τοκετού και εκείνες που δεν θήλασαν ήταν πολύ πιθανότερο (t-test p-value μικρότερo από 0,05) να παρουσιάσουν επιλόχειο κατάθλιψη. Οι λεχωίδες που δήλωσαν περισσότερο ικανοποιημένες από τη φροντίδα που έλαβαν από τους επαγγελματίες υγείας είχαν σημαντικά χαμηλότερες πιθανότητες να εκδηλώσουν επιλόχειο κατάθλιψη. Οι διαστάσεις ικανοποίησης με τις υψηλότερες βαθμολογίες ήταν “υποστήριξη από τους επαγγελματίες υγείας”, “υποστήριξη από τον σύζυγο/ σύντροφο” και “χρόνος αφιερωμένος στη λεχωίδα” που δείχνουν μεγαλύτερη ικανοποίηση σε αυτούς τους τομείς. Οι διαστάσεις “πόνος μετά τον τοκετό” και “υγεία της λεχωίδας” είχαν τις χαμηλότερες βαθμολογίες ικανοποίησης δείχνοντας ότι εάν οι περιοχές αυτές βελτιωθούν θα αυξηθεί η γενική ικανοποίηση των γυναικών. Χρησιμοποιήθηκε θεματική ανάλυση για την επεξεργασία των σημειώσεων που κρατήθηκαν από τις συνεντεύξεις με τις λεχωίδες. Τα βασικά θέματα που προέκυψαν από την ανάλυση και θεωρήθηκαν ουσιαστικής σημασίας για τις μητέρες ήταν η υποστήριξη των λεχωίδων από την οικογένειά τους, η υποστήριξη από το προσωπικό του νοσοκομείου και η ιατρική φροντίδα. Τα αποτελέσματα από τις ημιδομημένες συνεντεύξεις δεν έδειξαν σημαντικές διαφορές στα επίπεδα ικανοποίησης ανάμεσα στις δύο ομάδες. Ωστόσο οι μέσες βαθμολογίες ικανοποίησης, όπως μετρήθηκαν από τις απαντήσεις στα ερωτηματολόγια των μητέρων που δέχτηκαν κατ’ οίκον επισκέψεις στη διάρκεια της λοχείας, ήταν σταθερά υψηλότερες.
Διερεύνηση της επαγγελματικής ταυτότητας, της επαγγελματικής ανάπτυξης και της επιμόρφωσης εκπαιδευτικών πρωτοβάθμιας και δευτεροβάθμιας εκπαίδευσης
Authors: Τσολακίδης Ιωάννης
Published: September 2021

Η παρούσα διδακτορική διατριβή διερευνά την επαγγελματική ταυτότητα, την επαγγελματική ανάπτυξη και την επιμόρφωση εκπαιδευτικών που υπηρετούν στην Πρωτοβάθμια και στη Δευτεροβάθμια Εκπαίδευση. Το δείγμα της έρευνας αποτέλεσαν 214 εκπαιδευτικοί συνολικά (101 από την Πρωτοβάθμια και 113 από τη Δευτεροβάθμια Εκπαίδευση), του νομού Μαγνησίας. Οι μεθοδολογικές επιλογές της διατριβής περιλάμβαναν τόσο, ποσοτική όσο, και ποιοτική ερευνητική προσέγγιση. Μέσα από την εμπειρική έρευνα, αναδείχθηκαν σημαντικές πτυχές διαμόρφωσης της επαγγελματικής ταυτότητας των εκπαιδευτικών, οι οποίες οριοθετούνται στο θεωρητικό μοντέλο κατασκευής της επαγγελματικής ταυτότητας των εκπαιδευτικών που προτείνουν οι Κao και Lin (2015). Επιπρόσθετα, οι εκπαιδευτικοί έδωσαν ιδιαίτερη έμφαση στην ύπαρξη διαρκούς επαγγελματικής ανάπτυξης, δηλώνοντας μέσα από τις απαντήσεις τους, τις αντιλήψεις-θέσεις τους σε ζητήματα που ενισχύουν την αναγκαιότητα επιμόρφωσης τους, καθώς όλες οι προαναφερθέντες έννοιες που εξετάζονται στο παρών πόνημα, αποτελούν ουσιώδες και σημαντικό τμήμα της υπόστασης τους ως επαγγελματίες.
Η συνομιλία των τεχνών
Authors: Αγγελιδάκη Μαρία
Published: September 2021

Η διατριβή αυτή απαντά στο πρόβλημα της πρόσληψης του μαθήματος της Λογοτεχνίας στη δευτεροβάθμια εκπαίδευση, με την πρόταση ενός νέου οργανωτικού και διδακτικού πλαισίου. Στο νέο αυτό διαλογικό πλαίσιο, η Λογοτεχνία συνομιλεί με τα άλλα καλλιτεχνικά κείμενα (Θέατρο, Κινηματογράφο, Μουσική, Εικαστικά), ως γλώσσα της Τέχνης. H τοποθέτηση της Λογοτεχνίας σε ένα διακαλλιτεχνικό συγκείμενο στοχεύει όχι μόνο στη νοηματοδότηση του κειμένου, αλλά και στη συγκρότηση της πολιτισμικής υποκειμενικότητας του μαθητή. Η διατριβή διαρθρώνεται σε δύο μέρη. Το πρώτο μέρος αποτελεί το θεωρητικό υπόβαθρο, στο οποίο περιγράφονται οι μετατοπίσεις που έχουν συντελεστεί τις τελευταίες δεκαετίες και αφορούν τους παρακάτω χώρους: α) το κοινωνικό «συγκείμενο», β) τη θεωρία της Λογοτεχνίας γ) τη θεώρηση της νοημοσύνης, δ) το παιδαγωγικό - ψυχολογικό μοντέλο μάθησης. Οι μεταστροφές αυτές οδήγησαν σε μια νέα κοινωνικοπολιτισμική θεωρία, σύμφωνα με την οποία η γνώση «κατασκευάζεται» εντός της προσλαμβάνουσας συνείδησης, μέσα από την αλληλεπίδραση του υποκειμένου με το κοινωνικό συγκείμενο. Η φαινομενολογική αυτή τοποθέτηση της ερμηνείας, σε συνδυασμό με την προβληματική πρόσληψη της σχολικής Λογοτεχνίας, οδήγησαν στην ιδέα σχεδιασμού ενός εναλλακτικού περιβάλλοντος μάθησης, στο οποίο η διδασκαλία του λογοτεχνικού κειμένου εντάσσεται σε ένα διαλογικό - διακαλλιτεχνικό πλαίσιο συνομιλίας. Το μοντέλο αυτό δεν είναι ενιαίο αλλά καθορίζεται από τη δυναμική αλληλεπίδραση του κειμένου, του εκπαιδευτικού και της μαθητικής κοινότητας. Η πρόταση αυτή συνομιλεί με τις θεωρητικές συλλήψεις του Bakhtin σχετικά με τη διαλογικότητα, την πολυφωνία, την απευθυντικότητα [addressivity] και την καρναβαλική ανατροπή των σχέσεων εξουσίας. Με αυτόν τον τρόπο, η Λογοτεχνία προσλαμβάνεται από τους μαθητές ως Τέχνη ανάμεσα στις άλλες Τέχνες (Θέατρο, Κινηματογράφο, Μουσική, Εικαστικά) και η σχολική τάξη μετατρέπεται σε κοινότητα αναγνωστών αισθητικών κειμένων, κειμένων που αντιμετωπίζονται ως συστήματα σημασίας, συνομιλούν και προσφέρουν τη δυνατότητα για πολλαπλές αναγνώσεις. Το δεύτερο μέρος της διατριβής αποτελεί την έρευνά μας. Στο μέρος αυτό, καταγράφηκαν τα αποτελέσματα από την εμπειρική έρευνα πεδίου που πραγματοποιήθηκε σε σχολεία του Νομού Ηρακλείου, με μεικτή μέθοδο συνάρθρωσης των ποσοτικών και ποιοτικών δεδομένων. Κατά την επεξεργασία των δεδομένων, εφαρμόστηκε η μέθοδος της τριγωνοποίησης. Η ερμηνεία των αποτελεσμάτων έδειξε την ανάγκη αλλαγής, που βιώνουν οι εκπαιδευτικοί και οι μαθητές σχετικά με την παραδοσιακή-μονολογική μέθοδο διδασκαλίας του μαθήματος της Λογοτεχνίας. Ο διάλογος των Τεχνών συνεισφέρει σημαντικά στην κατανόηση των κειμένων και στην αισθητική απόλαυση, και παράλληλα συμβάλλει στην ενεργητική συμμετοχή των μαθητών. Αν και η αποτελεσματικότητα της διδασκαλίας με την αξιοποίηση των Τεχνών φαίνεται μεγαλύτερη, ταυτόχρονα καταγράφεται η ανάγκη της σύνθεσης της παραδοσιακής με τις εναλλακτικές μεθόδους και η αναγνώριση της κεντρικής θέσης του εκπαιδευτικού στη διαμόρφωση του μαθησιακού κλίματος.
Μελέτη της διάστασης fractal των καρκινικών κυττάρων του μαστού
Authors: Μάιπας Σωτήριος
Published: September 2021

Η διάσταση fractal είναι ένας όρος της Γεωμετρίας Fractal, ο οποίος μπορεί να οριστεί ως ο αδιάστατος αριθμός που ποσοτικοποιεί την πολυπλοκότητα μιας υπό εξέταση δομής. Η διάσταση καταμέτρησης κιβωτίων (box-counting fractal dimension) είναι η πιο δημοφιλής διάσταση fractal, καθώς μπορεί να υπολογιστεί εύκολα τόσο σε φρακταλικά όσο και σε μη φρακταλικά αντικείμενα. Στη διεθνή βιβλιογραφία, συναντούμε ένα μεγάλο αριθμό ερευνών που έχουν διαπιστώσει ότι η διάσταση fractal είναι μεγαλύτερη σε παθολογικές καταστάσεις και σε κακοήθη νεοπλάσματα, αλλά και, επίσης, έναν αριθμό ερευνών που επιβεβαιώνουν την αντίθετη συσχέτιση. Στην παρούσα διδακτορική διατριβή, υπολογίσαμε την πυρηνική box-counting διάσταση fractal, εφαρμόζοντας τη μέθοδο καταμέτρησης κιβωτίων σε πυρηνικά περιγράμματα ενός μεγάλου αριθμού απομονωμένων κακοήθων, καλοήθων και φυσιολογικών κυττάρων μαστού. Η μέθοδος καταμέτρησης κιβωτίων που αξιοποιήσαμε καλύπτει το υπό εξέταση αντικείμενο με κιβώτια διαφορετικού μεγέθους και, αφού υπολογίσει τον ελάχιστο αριθμό κιβωτίων (Ν) του κάθε μεγέθους που απαιτείται για την κάλυψη του περιγράμματος, δημιουργεί σχετικό λογαριθμικό διάγραμμα μεταξύ του Ν και της κλίμακας ε (ε = μέγεθος κουτιού / μέγεθος εικόνας). Η κλίση της ευθείας παλινδρόμησης στο κάθε log-log διάγραμμα ισούται με τη box-counting διάσταση fractal και ο συντελεστής R2 (goodness-of-fit) δείχνει το πόσο καλά τα πειραματικώς μετρούμενα σημεία ταιριάζουν στην ευθεία. Πραγματοποιήσαμε μετρήσεις για διαφορετικά σετ μεγεθών κιβωτίου, χωρίς να μπορέσουμε να επιβεβαιώσουμε μία πιθανή διαγνωστική αξία της διάστασης fractal για την εξέταση απομονωμένων κυττάρων μαστού. Ωστόσο, η στατιστική ανάλυση έδειξε ότι ο συντελεστής R2 ενδεχομένως να μπορεί να αξιοποιηθεί ως ένας συμπληρωματικός διαγνωστικός παράγοντας για τον καρκίνο του μαστού.
The OECD as an arbiter of regulation in early childhood education and care policies
Authors: Καλογεράκης Παναγιώτης
Published: September 2021

Το πεδίο της προσχολικής εκπαίδευσης και φροντίδας (ΠΕΦ) υπόκειται σε διαρκώς μεταβαλλόμενη και εντεινόμενη ρύθμιση εντός και εκτός Ευρώπης σε μια προσπάθεια να διασφαλιστούν και να ενισχυθούν τα πρότυπα της ποιότητας. Η εμφατική προτροπή για διασφάλιση της ποιότητας και αποτελεσματικότητας συμβάλλει στην κυριαρχία των ιδεών που προωθούν τη στροφή από τους γραφειοκρατικούς προς τους μηχανισμούς της αγοράς. Στην εποχή που η τυποποίηση αναδεικνύεται σε βασικό μέσο αξιολόγησης του εκπαιδευτικού έργου, ο Οργανισμός Οικονομικής Συνεργασίας και Ανάπτυξης (ΟΟΣΑ) έχει καθιερωθεί ως παγκόσμιος προωθητής των βέλτιστων πρακτικών και των προτύπων ποιότητας μεταξύ των εθνικών κρατών και των εκπαιδευτικών τους ιδρυμάτων. Στην παρούσα διατριβή μελετάται η αναπλαισίωση της έννοιας της ποιότητας - όπως αυτή προωθείται από τον ΟΟΣΑ - και της αυτονομίας στην ελληνική δημοτική ΠΕΦ. Ειδικότερα διερευνήθηκαν οι επιδράσεις της οικονομικής κρίσης στη σχετική συζήτηση καθώς επίσης και οι εξελίξεις των διαδικασιών διακυβέρνησης και ρύθμισης με πιθανές επιπτώσεις στη μελλοντική κατεύθυνση της ΠΕΦ. Με βάση τη μελέτη της κριτικής βιβλιογραφίας, την ανάλυση του εργαλείου ρύθμισης του ΟΟΣΑ για την ΠΕΦ και τα δεδομένα από συνεντεύξεις και ερωτηματολόγια των υπευθύνων για τη δημοτική προσχολική εκπαίδευση και φροντιδα, η παρούσα μελέτη δείχνει την αναδυόμενη πολυμορφία όσον αφορά όχι μόνο τη φύση της ΠΕΦ, αλλά και τις έννοιες της ποιότητας των παρεχόμενων υπηρεσιών της ΠΕΦ στη χώρα. Πράγματι, ενώ μια από τις μετατοπίσεις των πολιτικών της ΕΕ και του ΟΟΣΑ συνίσταται στη μετάθεση της ΠΕΦ στο «χαρτοφυλάκιο» της εκπαίδευσης, παρατηρούμε προβληματισμούς σχετικά με την εντατικοποίηση των αναγκών φροντίδας - που προκλήθηκαν από τη συνεχιζόμενη κρίση. Όσον αφορά την αυτονομία όσων εμπλέκονται στον σχεδιασμό και την εφαρμογή των εκπαιδευτικών πολιτικών, καταδεικνύεται μια συνεχής διαπραγμάτευση μεταξύ τοπικών και κεντρικών κρατικών φορέων, ακριβώς γύρω από τον χώρο στον οποίο οι πρώτοι θα μπορούσαν να δράσουν αυτόνομα - μια επικάλυψη και ένας ασαφής συνδυασμός κρατικού ελέγχου και τοπικής αυτονομίας. Επιπλέον, σημαντικό ζήτημα διακυβέρνησης που προκύπτει από αυτή τη διατριβή είναι η πιθανότητα ενσωμάτωσης της ΠΕΦ στην υποχρεωτική εκπαίδευση, υπό την αιγίδα του Υπουργείου Παιδείας, οδηγώντας έτσι σε νέες μορφές δια - κυβέρνησης. Η έρευνα αυτή δεν εκλαμβάνει την κυρίαρχη ατζέντα του ΟΟΣΑ για την ποιότητα της ΠΕΦ ως μία δεδομένη πραγματικότητα, αλλά την προσεγγίζει κριτικά ως παιδαγωγικό μηχανισμό που διαμορφώνει ταυτότητες και ορίζει ποια είναι - ή ποια πρέπει να είναι - η ποιότητα στην ΠΕΦ.
Οι μεταναστευτικοί νόμοι στην τρίτη ελληνική δημοκρατία (1975-2017)
Authors: Ντοντούλου Δηιάνειρα
Published: September 2021

[…] Το παρόν πόνημα έχει ως αντικείμενο την παρουσίαση και ανάλυση των ποιοτικών και ποσοτικών χαρακτηριστικών της νομοθετικής μεταρρυθμιστικής παραγωγής στον τομέα της μετανάστευσης στην Ελλάδα. Για το σκοπό αυτό επιλέχθηκαν τα δέκα πιο σημαντικά νομοθετήματα που αφορούν την μετανάστευση και την απόκτηση της ελληνικής ιθαγένειας, εκκινώντας από το 1991 και καταλήγοντας στο 2014. Στόχος μας είναι να αναδείξουμε τον τρόπο παραγωγής νόμων στην Ελλάδα, ενώ επιχειρείται, μέσω της εξέτασης των χαρακτηριστικών των νόμων, να διευκρινιστεί η ύπαρξη ή μη ελλείμματος υλοποίησης αλλά και να καθοριστεί ο ρόλος που κατέχουν οι παίκτες αρνησικυρίας στο ελληνικό πολιτικό σύστημα, δίδοντας έμφαση στο ρόλο της Κυβέρνησης, στην παραγωγή δημοσίων πολιτικών και στην μεταρρύθμιση της πολιτικής. […]
Ριανός ο Κρής
Authors: Σπανάκης Εμμανουήλ
Published: September 2021

Η παρούσα διατριβή εστιάζει στα σωζόμενα αποσπάσματα του ελληνιστικού ποιητή και γραμματικού Ριανού από την Κρήτη (δεύτερο μισό του τρίτου π.Χ. αιώνα). Η ανάλυση των αποσπασμάτων θα γίνει με την μορφή ενός υπομνήματος που θα συνοδεύει εισαγωγή και μετάφραση του αρχαίου κειμένου στα Νέα ελληνικά. Ο Ριανός έγραψε επικά ποιήματα και άντλησε την θεματολογία του από την μυθολογική και την ιστορική - εθνογραφική παράδοση. Μυθολογικό έπος θεωρείται η Ηράκλεια, στην οποία ο ποιητής εξιστορεί τα κατορθώματα και τις περιπέτειες του μυθικού Ηρακλή. Στα εθνογραφικά έπη ανήκουν τα Αχαϊκά, τα Ηλιακά και τα Θεσσαλικά. Ιστορικό έπος θεωρούνται τα Μεσσηνιακά, στα οποία εξυμνείται ο Αριστομένης και ο Δεύτερος Μεσσηνιακός Πόλεμος (670 π.Χ.). Επίσης, ο Στοβαίος αποδίδει στον Ριανό ένα απόσπασμα εικοσιένα εξάμετρων στίχων που τιτλοφορείται συμβολικά με το όνομα Άτη (απ. 1 Powell) και εξιστορεί γενικότερα την απληστία των ανθρώπων. Επιπλέον, στο ποιητικό έργο του Ριανού περιλαμβάνονται και ένδεκα επιγράμματα με ερωτική θεματολογία που σώζονται στην Παλατινή Ανθολογία. Παράλληλα, ο Σουΐδας αναφέρει ότι ο Ριανός ήταν και γραμματικός (FGrHist 265 T 1) εκτός από ποιητής. Πράγματι, ο Ριανός έγινε ιδιαίτερα γνωστός για την κριτική έκδοση των ομηρικών επών, την Ῥιανοῦ ή κατὰ Ῥιανόν έκδοση, από την οποία σώζονται μέσω του Δίδυμου δεκατρείς γραφές στην Ιλιάδα και τριάντα τρεις στην Οδύσσεια.
Οι χρεοκοπίες μικρού ή μεγάλου μεγέθους επιχειρήσεων
Authors: Αρνής Νικόλαος
Published: September 2021

Η πρόβλεψη της χρεοκοπίας των επιχειρήσεων, σε ένα διαρκώς μεταβαλλόμενο οικονομικό περιβάλλον, αποτελεί θέμα ζωτικής σημασίας τόσο για τις επιχειρήσεις, όσο και για τους λοιπούς ενδιαφερόμενους για τη πορεία της επιχείρησης, όπως χρηματοπιστωτικούς οργανισμούς, προμηθευτές, επενδυτές, πελάτες, ελεγκτικές αρχές, εργαζόμενους κλπ.Η παρούσα διδακτορική διατριβή, διερευνά την πρόβλεψη της χρεοκοπίας των επιχειρήσεων, εφαρμόζοντας τις τεχνικές: Της πολυμεταβλητής διακριτικής ανάλυσης(multivariate discriminant analysis), του γραμμικού υποδείγματος πιθανότητας (Linear Probability model), του λογαριθμικού υποδείγματος πιθανότητας (Logit) και του κανονικού υποδείγματος πιθανότητας (Probit), χρησιμοποιώντας πέντε χρηματοοικονομικούς δείκτες (ανεξάρτητες μεταβλητές), οι οποίοι επιλέχθηκαν με τη μέθοδο της παραγoντικής ανάλυσης(factor analysis). Το δείγμα, το οποίο περιλαμβάνει, 339 Ελληνικές πτωχευμένες εταιρείες της χρονικής περιόδου 2003 – 2014, αντιστοιχήθηκε με ένα ισάριθμο δείγμα υγιών – ενεργών εταιρειών, το οποίο σχηματίσθηκε με τυχαία επιλογή, και διαχωρίσθηκε σε τέσσερους βασικούς κλάδους της Ελληνικής οικονομίας, ήτοι: Μεταποιητικό – βιομηχανικό, Χονδρικού εμπορίου, Λιανικού εμπορίου και κλάδο Υπηρεσιών.Θεωρώντας ότι η οικονομική κρίση στη χώρα, δημιούργησε καταστάσεις που προσδίδουν διαφορετική συμπεριφορά στις επιχειρήσεις, από την περίοδο πριν την κρίση, πραγματοποιήθηκε ανάλυση και για τις δύο περιόδους (πριν την οικονομική κρίση και κατά τη διάρκεια αυτής), ξεχωριστά.Τα αποτελέσματα έδειξαν ότι υπάρχουν σαφείς διαφορές, τόσο μεταξύ των διαφορετικών περιόδων, όσο και μεταξύ των διαφορετικών κλάδων της οικονομίας. Τα υποδείγματα Probit και Logit, στις περισσότερες των περιπτώσεων υπερέχουν σε προγνωστική ικανότητα, των άλλων δυο υποδειγμάτων, ενώ οι χρηματοοικονομικοί δείκτες(ανεξάρτητες μεταβλητές), που επιδεικνύουν καλύτερη επεξηγηματική ικανότητα είναι οι αριθμοδείκτες: Δανειακά Κεφάλαια προς Συνολικά Απασχολούμενα Κεφάλαια και EBITDA προς Σύνολο Ενεργητικού.
Διεργασίες laser σε νανοϋλικά για εφαρμογές σε οργανικά ηλεκτρονικά
Authors: Παπάζογλου Συμεών
Published: September 2021

Η παρούσα διδακτορική διατριβή πραγματεύεται την αλληλεπίδραση των λέϊζερ με την ύλη, εστιάζοντας στα διδιάστατα υλικά όπως το γραφένιο, το οξείδιο του γραφενίου και το ανηγμένο οξείδιο του γραφενίου. Τα τελευταία χρόνια τα διδιάστατα υλικά έχουν προσελκύσει το ερευνητικό ενδιαφέρον εξαιτίας των ιδιαίτερων φυσικών και οπτοηλεκτρονικών ιδιοτήτων τους, που τα καθιστούν χρήσιμα σε μία πληθώρα εφαρμογών όπως τα οργανικά τρανζίστορ, οι χημικοί και βιολογικοί αισθητήρες καθώς και εφαρμογές σχετικές με την αποθήκευση ενέργειας, όπως οι μπαταρίες και οι κυψέλες καυσίμων. Στα πλαίσια της παρούσας έρευνας, οι διεργασίες με λέϊζερ που μελετήθηκαν αφορούν στην εκτύπωση του γραφενίου και του οξειδίου του γραφενίου καθώς και στην αναγωγή του οξειδίου του γραφενίου, ενώ μέρος της μελέτης επικεντρώθηκε στην εκτύπωση και πυροσυσσωμάτωση μεταλλικών μελανιών νανοσωματιδίων. Το σύνολο των διεργασιών που προαναφέρθηκαν χρησιμοποιήθηκαν για την ανάπτυξη χημικών αισθητήρων αντίστασης, στοχεύοντας στην εισαγωγή των λέϊζερ στις εφαρμογές των οργανικών ηλεκτρονικών. Στο πρώτο μέρος, η μελέτη εστιάζει στην βιβλιογραφική ανασκόπηση των βασικών χαρακτηριστικών και των μέθοδων σύνθεσης του γραφενίου και των παραγώγων του καθώς και μία περιγραφή σε χημικούς αισθητήρες με βάση το γραφένιο. Ακολούθως, περιγράφεται η βασική μέθοδος που χρησιμοποιήθηκε στην παρούσα διατριβή, η οποία είναι η τεχνική πρόσθιας εκτύπωσης υλικών με λέϊζερ (Laser Induced Forward Transfer, LIFT). Παράλληλα, πραγματοποιείται και μία αναφορά σε διεργασίες με λέϊζερ οι οποίες δύναται να δράσουν συμπληρωματικά με την τεχνική εκτύπωσης, όπως η πυροσυσσωμάτωση νανοσωματιδίων και η αναγωγή του οξειδίου του γραφενίου μέσω ακτινοβόλησης. Το δεύτερο μέρος της διατριβής, επικεντρώνεται στην πειραματική μελέτη της εκτύπωσης του γραφενίου σε συμβατικά υποστρώματα πυριτίου/οξειδίου του πυριτίου καθώς και σε εύκαμπτα πολυμερικά υποστρώματα, με χρήση σε εφαρμογές ανάπτυξης αγώγιμων επαφών. Ακολούθως, περιγράφεται ο μηχανισμός εκτύπωσης διαλύματος οξειδίου του γραφενίου και η πειραματική ανάπτυξη της διάταξης μετρολογίας της πυροσυσσωμάτωσης μεταλλικών μελανιών νανοσωματιδίων. Εν συνεχεία, παρουσιάζεται η μελέτη της εκτύπωσης του οξειδίου του γραφενίου και περιγράφονται αναλυτικά οι αναγωγικές προσεγγίσεις που διερευνήθηκαν και οι οποίες περιλαμβάνουν: i) τη θέρμανση των εκτυπωμένων δομών και ii) την ακτινοβόλησή τους με λέϊζερ σε μία διεργασία μέσω της οποίας επετεύχθη η ταυτόχρονη εκτύπωση και αναγωγή των δομών οξειδίου του γραφενίου. Η διδακτορική διατριβή ολοκληρώνεται με την παρουσίαση και τη συγκριτική μελέτη λειτουργίας των χημικών αισθητήρων αντίστασης που αναπτύχθηκαν τόσο σε υποστρώματα πυριτίου όσο και σε πολυμερικά υποστρώματα όπως το πολυϊμίδιο, καθώς και με την περιγραφή των μελλοντικών στόχων και πειραμάτων που απορρέουν από την παρούσα μελέτη.
Η μουσική κίνηση στην Αθήνα κατά την εποχή της μικρασιατικής εκστρατείας και καταστροφής μέσα από τον καθημερινό τύπο
Authors: Πολυμενοπούλου Αικατερίνη
Published: September 2021

Η αποτίμηση της μουσικής κίνησης στην Αθήνα κατά την διετία 1922-1923,όπως αυτή προκύπτει από την πλούσια σχετική αρθρογραφία των αθηναϊκών ημερήσιων εφημερίδων της εποχής, αναδεικνύει τόσο τον ψυχαγωγικό όσο και τον κοινωνικό χαρακτήρα των μουσικών δρώμενων της περιόδου αυτής. Παρά τη μείωσή τους αμέσως μετά τη μικρασιατική καταστροφή, τα μουσικά δρώμενα εξακολουθούσαν να ψυχαγωγούν το αθηναϊκό κοινό με προτίμηση στις οπερέτες έναντι των άλλων μουσικών ειδών, δεδομένου ότι το είδος αυτό προσέγγιζε αμεσότερα το λαϊκό κοινό και αποτελούσε τον αντίποδα στη σκληρή οικονομική,πολιτική και κοινωνική πραγματικότητα. Από την άλλη, εκτός της μουσικής καλλιέργειας και της τέρψης των συμμετεχόντων τα μουσικά δρώμενα υπηρετούσαν και άλλους στόχους, όπως η ενίσχυση της εθνικής αυτοσυνειδησίας και η έμπρακτη αλληλεγγύη προς τους πρόσφυγες. Γέννημα των στόχων αυτών αποτελούσαν οι λαϊκές συναυλίες, οι οποίες εγκαινιάστηκαν την περίοδο αυτή και δίχασαν τους κριτικούς της μουσικής, αφού για άλλους διαπαιδαγωγούσαν το λαό και συνιστούσαν στοιχείο προόδου και για άλλους αποτελούσαν ευτελείς παραστάσεις, οι οποίες υποβάθμιζαν το αισθητικό κριτήριο. Η έρευνά μας έδειξε ότι η επίδραση της μικρασιατικής καταστροφής στα μουσικά δρώμενα της Αθήνας αποτυπώνεται την περίοδο αυτή στις προτιμήσεις των μουσικών ειδών, στον αριθμό, τη μορφή και στο σκοπό των παραστάσεων, καθώς και στον άλλοτε διθυραμβικό και άλλοτε επικριτικό δημοσιογραφικό σχολιασμό των κριτικών